Diari Oficial de la Generalitat Valenciana


Sumari del DOGV 10917, del 23-12-2024 (2024/13445)

RESOLUCIÓ de 18 de desembre de 2024, de la Direcció General de Política Agrària Comuna, sobre l’ampliació de terminis de reposició de marres i comunicació d’arrancada de vinya de vinificació amb la finalitat de pal·liar les conseqüències de l’impacte de la dana esdevinguda el 29 d’octubre de 2024.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10854

Data del DOGV
:   23-12-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/13240

CVE
:   ZXCR-P-6449-95757

Data del document
:   18-12-2024

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Resolució

Correcció d'errades

 Descriptors 

:   * sector agrari
    * ajuda pública
    * suport econòmic
    * desastre natural
    * vinya

S’emet esta resolució amb la finalitat de pal·liar les conseqüències de l’impacte de la dana esdevinguda els dies 28 i 29 d’octubre de 2024 i assegurar que no es minven els drets i oportunitats de les persones viticultores.

L’Orde 7/2018, de 13 de febrer, de la Conselleria d’Agricultura, Medi Ambient, Canvi Climàtic i Desenvolupament Rural, regula el potencial de producció vitícola i les declaracions obligatòries del sector vitivinícola de la Comunitat Valenciana, i en l’article 4 establix els terminis de presentació de sol·licituds, comunicacions, notificacions i declaracions obligatòries del sector vitivinícola.

El Reglament d’execució (UE) 2023/1619 de la Comissió, de 8 d’agost de 2023, sobre mesures temporals d’emergència per les quals s’establixen excepcions respecte a l’any 2023 a determinades disposicions dels reglaments (UE) núm. 1308/2013 i (UE) 2021/2117 del Parlament Europeu i del Consell, a fi de resoldre problemes específics en els sectors de les fruites i hortalisses i del vi causats per fenòmens climàtics adversos, establix en l’article 2 les excepcions temporals al Reglament (UE) 1308/2013 pel que respecta al vi.

La Llei 2/2005 de 27 de maig, d’ordenació del sector vitivinícola de la Comunitat Valenciana, regula en l’article 13 la reposició de marres o ceps improductius per fallades d’arrelament, empelt, accidents físics, biològics o meteorològics, establint que esta reposició no tindrà la consideració de replantació i podrà efectuar-se sense límit durant els cinc primers anys posteriors a la plantació. Afig, a més, que en plantacions de més de cinc anys només es podrà reposar anualment un màxim del 5 % del nombre de ceps útils existents en cada parcel·la vitícola. Però preveu la possibilitat d’autorització d’un percentatge superior de reposició per mitjà d’una resolució expressa de la conselleria competent en matèria d’agricultura en cas de danys excepcionals degudament acreditats.

En este cas, el dany excepcional es va esdevindre entre el 28 i el 29 d’octubre de 2024, al veure’s afectada la Comunitat Valenciana per una depressió aïllada en nivells alts (d’ara en avant, dana) amb un temporal de pluges torrencials amb registres de precipitació acumulada que han superat àmpliament els 400 litres per metre quadrat en 24 hores en moltes localitats, així com fortíssims vents, que han provocat una catàstrofe sense precedents. La precipitació mitjana anual que rep tota la zona va ser superada en molts punts en tan sols 24 hores, la qual cosa va provocar una resposta hidrològica immediata.

El desbordament de la capçalera del riu Magre (afluent del Xúquer) a causa de les fortes pluges registrades a Utiel i Requena o Turís; les pluges caigudes en localitats com Buñol, Chiva i Cheste, entre altres localitats, que van propiciar la crescuda del barranc de Poio, que es va multiplicar per sis en dos hores, arribant a una magnitud de quasi 2.000 m³/s, valor al qual s’assigna un període d’ocurrència estadística d’una vegada cada cinc-cents anys, i que va començar a desbordar-se a Chiva; el fatídic succés de la crescuda del Túria unida al mateix barranc de Poio al seu pas per Torrent, Paiporta o Picanya, entre altres poblacions, i l’absència de pluja en la part baixa de la conca, on se situen part dels municipis més afectats, han provocat un dels majors desastres naturals d’Espanya.

Este fenomen meteorològic ha tingut un profund impacte en les plantacions de vinya a l’arrancar els ceps totalment o en un percentatge molt important en els municipis afectats. Per este motiu s’ha de poder permetre restaurat les plantacions a l’estat anterior a este impacte, i això només és possible augmentant la possibilitat de reposició de marres al cent per cent durant el període comprés entre el dia d’entrada en vigor d’esta resolució i el 31 de juliol de 2027.

Per a controlar el bon ús d’esta possibilitat, les persones interessades han de presentar una comunicació d’haver realitzat esta reposició de marres de vinya de vinificació en el termini de sis mesos després de fer-la, perquè l’òrgan competent en la matèria puga comprovar que s’ha realitzat correctament la reposició.

També és convenient ampliar el termini per a la comunicació de l’arrancada de vinya de vinificació, previst en l’article 10.5 de l’Orde 7/2018, de 13 de febrer, de la Conselleria d’Agricultura, Medi Ambient, Canvi Climàtic i Desenvolupament Rural, que regula el potencial de producció vitícola i les declaracions obligatòries del sector vitivinícola de la Comunitat Valenciana des del 15 d’abril de 2025 fins al 15 de maig de 2025, per a esta campanya.

Cal establir que la comprovació prèvia a l’autorització de l’arrancada es farà per mitjà de l’ortofoto de l’Institut Cartogràfic Valencià de 2024, anterior al fenomen meteorològic de la dana, per a comprovar l’existència de vinya en el terreny abans de la sol·licitud d’arrancada.

Els municipis de la província de València afectats són els inclosos en l’annex I del Reial Decret llei 6/2024, de 5 de novembre, pel qual s’adopten mesures urgents de resposta davant dels danys causats per la depressió aïllada en nivells alts (dana) en diferents municipis entre el 28 d’octubre i el 4 de novembre de 2024.

En virtut del que s’ha dit anteriorment i de la disposició final primera de l’esmentada Orde 7/2018, de 13 de febrer, de la Conselleria d’Agricultura, Medi Ambient, Canvi Climàtic i Desenvolupament Rural, que regula el potencial de producció vitícola i les declaracions obligatòries del sector vitivinícola de la Comunitat Valenciana, on s’atorga la facultat de desplegament a la persona titular de la direcció general competent en matèria de control de potencial vitícola, perquè dicte les disposicions necessàries per a l’aplicació i desplegament d’esta orde,

RESOLC

*Primer. Autorització de reposició de marres*

La reposició de marres es definix en la Llei 2/2005, de 27 de maig, d’ordenació del sector vitivinícola de la Comunitat Valenciana, com la reposició de ceps improductius a causa de fallades d’arrelament, o per accidents físics, biològics o meteorològics.

Durant les campanyes 2024/2025, 2025/2026 i 2026/2027 s’autoritza la reposició de marres fins al 100 % en aquelles subparcel·les que hagen sigut afectades pels danys meteorològics causats per la dana en aquells municipis indicats en l’annex I

Una vegada realitzada la reposició, haurà de comunicar-se a la secció encarregada de l’actualització de l’RVCV la plantació de les marres, dins dels sis mesos posteriors a la data de replantació i sempre abans del 31 de juliol de 2027. Esta comunicació es realitzarà a través del següent tràmit telemàtic: <https://sede.gva.es/es/proc19620>

Quan la reposició de les marres siga inferior o igual al 5 % no es requerirà esta comunicació.

*Segon. Ampliació del termini de comunicació de la realització de l’arrancada en la campanya 2024/2025*

Les arrancades sol·licitades i autoritzades en les subparcel·les afectades per la dana en la campanya 2024/2025, una vegada executada l’arrancada pel viticultor o la viticultora, hauran de comunicar-se a la direcció territorial que les autoritze, abans del 15 de maig de 2025, la qual, després de la comprovació prèvia en camp emetrà una resolució d’arrancada.

*Tercer*

Per a aquelles subparcel·les que hagen sigut afectades per la dana i vulguen sol·licitar-ne l’arrancada en la campanya 2025/2026, la comprovació prèvia a l’autorització de l’arrancada es realitzarà a través de l’ortofoto de l’Institut Cartogràfic Valencià de 2024, per a comprovar l’existència de vinya en el terreny abans de la sol·licitud d’arrancada.

*Quart. Recursos*

Contra esta resolució, que no posa fi a la via administrativa, es pot interposar un recurs d’alçada davant del secretari autonòmic d’Agricultura, Aigua, Ramaderia i Pesca, en el termini d’un mes a partir de l’endemà de ser publicada, d’acord amb el que disposen els articles 121 i 122 de la Llei 39/2015, d’1 d’octubre, del procediment administratiu comú de les administracions públiques; o bé, en el termini de dos mesos, un recurs contenciós administratiu davant del jutjat contenciós administratiu competent, de conformitat amb el que s’establix en l’article 8.3, 25.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que es puga interposar qualsevol altre recurs que s’estime pertinent.

ANNEX

*Llista de municipis afectats per la dana*

|  |  |
| --- | --- |
| *Número* | *Denominació* |
| 1 | Alaquàs |
| 2 | Albal |
| 3 | Albalat de la Ribera |
| 4 | Alborache |
| 5 | Alcàsser |
| 6 | Alcúdia, l' |
| 7 | Aldaia |
| 8 | Alfafar |
| 9 | Alfarb |
| 10 | Algemesí |
| 11 | Alginet |
| 12 | Almussafes |
| 13 | Alzira |
| 14 | Benetússer |
| 15 | Benicull de Xúquer |
| 16 | Benifaió |
| 17 | Beniparrell |
| 18 | Bétera |
| 19 | Bugarra |
| 20 | Buñol |
| 21 | Calles |
| 22 | Camporrobles |
| 23 | Carcaixent |
| 24 | Carlet |
| 25 | Castelló de la Plana |
| 26 | Catadau |
| 27 | Catarroja |
| 28 | Caudete de las Fuentes |
| 29 | Corbera |
| 30 | Quart de Poblet |
| 31 | Cullera |
| 32 | Chera |
| 33 | Cheste |
| 34 | Xirivella |
| 35 | Chiva |
| 36 | Chulilla |
| 37 | Dos Aguas |
| 38 | L’Énova |
| 39 | Favara |
| 40 | Fortaleny |
| 41 | Fuenterrobles |
| 42 | Gestalgar |
| 43 | Godelleta |
| 44 | Guadassuar |
| 45 | La Pobla Llarga |
| 46 | Llíria |
| 47 | Loriguilla - sols nucli urbà junt a A3 |
| 48 | Llocnou de la Corona |
| 49 | Llaurí |
| 50 | Llombai |
| 51 | Macastre |
| 52 | Manises |
| 53 | Manuel |
| 54 | Massanassa |
| 55 | Millares |
| 56 | Mira |
| 57 | Mislata |
| 58 | Montserrat |
| 59 | Montroi |
| 60 | Paiporta |
| 61 | Paterna |
| 62 | Pedralba |
| 63 | Picanya |
| 64 | Picassent |
| 65 | Polinyà de Xúquer |
| 66 | Rafelguaraf |
| 67 | Real |
| 68 | Requena |
| 69 | Riba-roja de Túria |
| 70 | Riola |
| 71 | Sedaví |
| 72 | Senyera |
| 73 | Siete Aguas |
| 74 | Silla |
| 75 | Sinarcas |
| 76 | Sollana |
| 77 | Sot de Chera |
| 78 | Sueca |
| 79 | Tavernes de la Valldigna |
| 80 | Torrent |
| 81 | Tous |
| 82 | Turís |
| 83 | Utiel |
| 84 | València - pedanies sud: Faitanar, la Torre, el Forn d'Alcedo, el Castellar-Oliveral, Pinedo, el Saler, el Perellonet i el Palmar |
| 85 | Vilamarxant |
| 86 | Yátova |

  
  

València, 18 de desembre de 2024

Ángel Marhuenda Fluixá

Director general